Οι εικόνες που υπάρχουν στην αγγλική Βικιπαίδεια (και φυσικά στις υπόλοιπες ξενόγλωσσες εκδόσεις) μπορούν να χρησιμοποιηθούν και στην ελληνική μόνο αν είναι ελεύθερες εικόνες ή αν πληρούν τα Κριτήρια εύλογης χρήσης. Ελέγξτε πρώτα τα εξής: α) Αν η εικόνα υπάρχει ήδη στα Commons. Αυτό φαίνεται από το μήνυμα «Αυτό το αρχείο και η περιγραφή του προέρχονται από το Wikimedia Commons» (ή κάτι ανάλογο για άλλες γλώσσες) στη ελληνική σελίδα περιγραφής της εικόνας, αν δεν έχετε οδηγηθεί ήδη στο Wikimedia Commons. Σε αυτή την περίπτωση δεν χρειάζεται να την ανεβάσετε, θα εμφανιστεί αυτόματα στο λήμμα αν τοποθετήσετε σύνδεσμο εικόνας με το όνομα που έχει στα Commons. β) Αν η εικόνα δεν είναι στα Commons αλλά πρόκειται για τοπική εικόνα της ξενόγλωσσης Βικιπαίδειας, ελέγξτε οπωσδήποτε αν έχει πινακίδα πνευματικών δικαιωμάτων. Αν δεν έχει ή είναι υποψήφια προς διαγραφή, ΜΗΝ την ανεβάζετε στην ελληνική Βικιπαίδεια. Αν δεν υπάρχει τέτοιο πρόβλημα, ανεβάζοντάς την χρησιμοποιήστε την ίδια άδεια που έχει και στην αγγλική και συμπεριλάβετε στην περιγραφή της οπωσδήποτε σύνδεσμο προς τη σελίδα της εικόνας στην ξένη Βικιπαίδεια.